সহযোগ মন্ত্রক
কেন্দ্রীয় স্বরাষ্ট্র ও সমবায় মন্ত্রী শ্রী অমিত শাহ নতুন দিল্লিতে অনুষ্ঠিত রাজ্য সমবায় মন্ত্রীদের দু-দিন ব্যাপী জাতীয় সম্মেলনে ভাষণ দিয়েছেন
সমবায় ক্ষেত্রকে অর্থনীতির একটি শক্তিশালী স্তম্ভ হিসেবে গড়ে তুলে দেশের কোটি কোটি দরিদ্র মানুষের জীবনের ইতিবাচক পরিবর্তন আনতে প্রধানমন্ত্রী উদ্যোগী হয়েছেন
নয়াদিল্লি, ৮ সেপ্টেম্বর, ২০২২
কেন্দ্রীয় স্বরাষ্ট্র ও সমবায় মন্ত্রী শ্রী অমিত শাহ বৃহস্পতিবার নতুন দিল্লিতে অনুষ্ঠিত রাজ্য সমবায় মন্ত্রীদের দু-দিন ব্যাপী জাতীয় সম্মেলনে ভাষণ দিয়েছেন। অনুষ্ঠানে সমবায় প্রতিমন্ত্রী শ্রী বি এল ভার্মা, ২১টি রাজ্যের সমবায় মন্ত্রী এবং দুটি কেন্দ্রশাসিত অঞ্চলের উপ-রাজ্যপাল সহ বিশিষ্টজনেরা উপস্থিত ছিলেন।
তাঁর ভাষণে কেন্দ্রীয় সমবায় মন্ত্রী বলেছেন, সমবায় ক্ষেত্রকে নতুন এক উচ্চতায় নিয়ে যেতে এই দুই দিন ব্যাপী সম্মেলন একটি গুরুত্বপূর্ণ পদক্ষেপ হিসেবে বিবেচিত হবে। তিনি বলেন, ভারতে সমবায় আন্দোলনের ইতিহাস ১২৫ বছরের পুরনো। আমরা যদি সংশ্লিষ্ট ক্ষেত্রে সময়োপযোগী পরিবর্তন না নিয়ে আসি তাহলে এই ক্ষেত্র সময়ের সঙ্গে তাল মিলিয়ে চলতে পারবে না। সময়ের চাহিদা অনুযায়ী সমবায় ক্ষেত্রকে তাই শক্তিশালী করে তুলতে হবে এবং প্রত্যেকের আস্থা অর্জন করতে হবে। শ্রী শাহ বলেন, ২০২১ সালের ৬ জুলাই প্রধানমন্ত্রী শ্রী নরেন্দ্র মোদী সমবায় মন্ত্রক গড়ে তুলেছিলেন। মাত্র এক বছরের মধ্যে এই মন্ত্রক সমবায় সংক্রান্ত অনেকগুলি বৈঠক ও সম্মেলনের আয়োজন করেছে। সমবায় রাজ্যের এক্তিয়ারভুক্ত এবং সংবিধান অনুযায়ী সমবায়ের সব ধরণের কর্মতৎপরতা রাজ্য নিয়ন্ত্রণ করে। কিন্তু ভারতের মতো বিশাল দেশে সমবায় আন্দোলনের একটিমাত্র পন্থা অনুসরণ করে এগোন প্রয়োজন, এ কারণে সংশ্লিষ্ট বিষয়ে রাজ্যগুলির অভিন্ন ভাবনা থাকা প্রয়োজন।
কেন্দ্রীয় সমবায় মন্ত্রী বলেছেন, সমবায় ক্ষেত্রকে অর্থনীতির একটি শক্তিশালী স্তম্ভ হিসেবে গড়ে তুলে দেশের কোটি কোটি দরিদ্র মানুষের জীবনের ইতিবাচক পরিবর্তন আনতে প্রধানমন্ত্রী নরেন্দ্র মোদী উদ্যোগী হয়েছেন। সমবায় মন্ত্রক দেশে ৫ বছরে ৩ লক্ষ প্রাথমিক কৃষি ঋণদান সোস্যাইটি গড়ে তোলার পরিকল্পনা করেছে। যথাযথ তথ্য ভান্ডার না থাকলে যে কোন ক্ষেত্রের উন্নয়ন সম্ভব নয়। এই দিকটি বিবেচনা করে সমবায় মন্ত্রক দেশজুড়ে একটি জাতীয় তথ্য ভান্ডার গড়ে তুলছে। আগামী দু’বছরে সরকার বহু রাজ্যে কাজ করতে সক্ষম, এ ধরণের সমবায় প্রতিষ্ঠান গড়ে তুলবে। এর ফলে বীজতোলা থেকে উৎপাদিত শস্যের বাজারজাত করা পর্যন্ত প্রতিটি স্তরে বহু রাজ্য ভিত্তিক সমবায় প্রতিষ্ঠান আগামী দু’মাসে সরকার গড়ে তুলবে। এইসব প্রতিষ্ঠানের জৈব চাষে উৎপাদিত শস্যের শংসাপত্র প্রদানের ক্ষমতা থাকবে। ফলস্বরূপ কৃষকরা প্রত্যক্ষভাবে উপকৃত হবেন।
কেন্দ্র বহু রাজ্যে একসঙ্গে কাজ করতে পারবে এ ধরণের রপ্তানীকারক সংস্থা গড়ে তুলতে উদ্যোগী হয়েছে। সংশ্লিষ্ট সংস্থাগুলি খাদি ও কুটির শিল্পে উৎপাদিত সামগ্রী এবং কৃষিজ পণ্য আন্তর্জাতিক বাজারে রপ্তানী করবে। শ্রী শাহ জানান, সমবায় ব্যবস্থাপনায় স্বচ্ছতা, দায়বদ্ধতা ও গতিময়তা আনতে প্রাথমিক কৃষি ঋণদান সোস্যাইটিগুলির জন্য প্রয়োজনীয় আইন ও বিধি নিয়ে আসা হবে। সংশ্লিষ্ট ক্ষেত্রকে শক্তিশালী করে তুলতে টিম ইন্ডিয়া মনোভাব নিয়ে সব রাজ্যগুলি একযোগে কাজ করবে। এইভাবে প্রতিটি রাজ্যে সমবায় ক্ষেত্র আরও শক্তিশালী হয়ে উঠবে।
প্রধানমন্ত্রী ৫ লক্ষ কোটি মার্কিন ডলারের সমতুল অর্থনীতি গড়ে তোলার যে উদ্যোগ নিয়েছেন সেই প্রয়াসে সমবায় ক্ষেত্র গুরুত্বপূর্ণ ভূমিকা পালন করবে, আগামী ১০০ বছর যা দেশের অর্থনীতিতে উল্লেখযোগ্য অবদান রাখবে। নতুন সমবায় নীতিতে প্রত্যেক রাজ্যের সমবায় ক্ষেত্রের বিকাশ যাতে সমানভাবে হয় তা নিশ্চিত করা হবে। সময়ের চাহিদা বিবেচনা করে সমবায় ক্ষেত্রকে সকলের আস্থা অর্জন করতে হবে। আমাদের অর্থনীতির জন্য বিভিন্ন পণ্য সামগ্রীর বিপুল উৎপাদন অত্যন্ত গুরুত্বপূর্ণ। একমাত্র সমবায় আন্দোলনের মাধ্যমেই এই লক্ষ্য পূরণ করা সম্ভব।
প্রধানমন্ত্রী শ্রী নরেন্দ্র মোদীর নেতৃত্বাধীন সরকার বিনামূল্যে নিবন্ধীকরণ, কম্পিউটারের ব্যবহার বাড়ানো, গণতান্ত্রিক পদ্ধতিতে সমবায় সমিতির নির্বাচন, সক্রিয় সদস্য, পেশাদারি প্রশাসন, স্বচ্ছতা ও দায়বদ্ধতাকে সমবায় আন্দোলনের প্রয়োজনীয় উপাদান হিসেবে বিবেচনা করে। তাই সংশ্লিষ্ট বিষয়গুলি সমবায় নীতি প্রণয়নে বিশেষ গুরুত্ব পেয়েছে। সমবায় ক্ষেত্রে যুব সম্প্রদায় ও মহিলাদের অংশগ্রহণ যদি নিশ্চিত করা যায় তাহলে আগামীদিনে এই ক্ষেত্রের যথেষ্ট সম্ভাবনা রয়েছে। বর্তমান কেন্দ্রীয় সরকার প্রাথমিক কৃষি ঋণদান সমিতিগুলির জন্য স্বল্পমেয়াদী এবং মাঝারি ও দীর্ঘমেয়াদী বিভিন্ন আর্থিক পরিকল্পনা করেছে।
কেন্দ্রীয় সমবায় মন্ত্রী বলেছেন, সমবায় আন্দোলনকে এখন আর অবহেলা করা হচ্ছে না। যেহেতু সমবায় রাজ্যের এক্তিয়ারভুক্ত তাই রাজ্যগুলির সমবায় ব্যবস্থাপনাকে শক্তিশালী করে তোলার জন্য প্রয়োজনীয় পরিবর্তন করতে হবে। দেশের কোটি কোটি দরিদ্র মানুষদের কল্যাণ নিশ্চিত করাই কেন্দ্রীয় সরকারের উদ্দেশ্যে। তাই আগামী ১০০ বছরে অর্থনীতির গুরুত্বপূর্ণ স্তম্ভ হিসেবে টিম ইন্ডিয়ার মানসিকতা নিয়ে সমবায় ব্যবস্থাপনাকে গড়ে তোলা হবে।
PG/CB/NS
(Visitor Counter : 192